**ОБЩИНСКИ СЪВЕТ – КРИВОДОЛ**

**Н А Р Е Д Б А**

**№ 23**

**ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ/УЧИЛИЩА**

**НА ТЕРИТОРИЯТА НА ОБЩИНА КРИВОДОЛ**

 *(приета с Решение № 175/21.10.2016 г. на Общински съвет Криводол; изменена с Решение № 67/2018 г. на АС Враца; изменена с Решение № 208/09.04.2021 г.; изменена с Решение № 291/31.03.2022 г.)*

**ГЛАВА ПЪРВА**

**ОБЩИ ПОЛОЖЕНИЯ**

**Чл.1.** Тази Наредба се издава във връзка с чл.59, ал.1 от Закона за предучилищното и училищното образование (ЗПУО), обн. ДВ бр.79/13.10.2015 г., в сила от 01.08.2016 г.

**Чл.2.** (1) Тази Наредба урежда условията и реда за записване, отписване и преместване на деца в общинските детски градини на територията на община Криводол.

(2) Наредбата се прилага и за записване, преместване и отписване на децата в яслените групи в детските градини.

(3) Наредбата урежда организацията на предучилищното образование на територията на община Криводол, както и организацията на работа на детските градини в неучебно време (за периода 1 юни – 14 септември).

**ГЛАВА ВТОРА**

**ОРГАНИЗАЦИЯ НА ПРЕДУЧИЛИЩНОТО ОБРАЗОВАНИЕ НА ТЕРИТОРИЯТА НА ОБЩИНА КРИВОДОЛ**

**Чл.3.** (1) В съответствие с чл.56 от ЗПУО, предучилищното образование се осъществява в детските градини на територията на община Криводол, а задължителното предучилищно образование – и от общинските училища, които могат да осигурят условия за това.

(2) Детската градина е институция в системата на предучилищното и училищното образование, в която се отглеждат, възпитават, социализират и обучават деца от тригодишна възраст до постъпването им в първи клас.

(3) В яслените групи в детската градина може да постъпват деца от 10-месечна до тригодишна възраст.

(4) За предучилищно образование по преценка на родителя и/или при липса на яслена група в съответното населено място, както и при наличие на свободни работни места в детската градина може да бъдат приети и деца, навършили две години към началото на учебната година на постъпването. Предучилищното образование в тези случаи се осъществява, като се вземат предвид възрастовите характеристики на детето (съгл.чл.4, ал.2 от Наредба №5 за предучилищното образование).

(5) Постъпването на деца до четиригодишна възраст в общинските детски градини, включително и яслените групи, се извършва по желание на родителите.

**Чл.4.** (1) (Изм. Решение № 208/2021 г.) Предучилищното образование се организира във възрастови групи:

1. първа възрастова група – 3-4 годишни;

2. втора възрастова група – 4-5 годишни;

3. трета подготвителна възрастова група – 5-6 годишни;

4. четвърта подготвителна възрастова група – 6-7 годишни.

(2) Продължителността на предучилищното образование във всяка от възрастовите групи по ал.1 е една учебна година.

(3) (Изм. Решение № 208/2021 г.) Задължителното предучилищно образование се осъществява във втора, трета и четвърта подготвителна възрастова група.

(4) (Изм. Решение № 208/2021 г.) Предучилищното образование е задължително от учебната година, която е с начало в годината на навършване на 4-годишна възраст на детето, като родителите избират вида на организацията на предучилищното образование.

**Чл.5.** (1) Децата от възрастовите групи по чл.4, ал.1 в зависимост от броя им се разпределят в групи.

(2) При недостатъчен брой за сформиране на отделна група от деца в съответната възрастова група по ал.1, може да се сформира разновъзрастова група.

(3) Броят на групите по ал.1 в рамките на отделните възрастови групи, както и броят на децата в тях се определят при условията на чл. 60 от ЗПУО и в съответствие с ДОС за финансирането на институциите.

(4) В общинските детски градини/училища на територията на община Криводол се допуска броят деца в група да надвишава максимално допустимия, като това се съгласува с финансиращия орган.

**Чл.6.** (1) Предучилищното образование в община Криводол се осъществява при целодневна, полудневна, почасова или самостоятелна организация.

(2) Целодневната и полудневната организация се осъществява в отделни групи в съответствие с чл. 5, ал.1 на тази Наредба.

(3) Почасовата организация се осъществява за отделно дете в групите за целодневна или полудневна организация, съгласно чл. 14, ал. 3 от Наредба 5/03.06.2016 г. за предучилищното образование.

**Чл.7.**(1)Децата от подготвителните групи, записани в целодневна, полудневна и почасова организация, могат да отсъстват само по здравословни или по други уважителни причини, удостоверени с документ от компетентен орган, както и по семейни причини.

(2)Отсъствията на децата от подготвителните групи по семейни причини през учебно време е допустимо за не повече от 10 дни за съответната учебна година с писмено уведомяване от родителите и в срок, определен с Правилника за дейността на детската градина/училището.

(3)Извън случаите по ал. 2 отсъствие на децата от подготвителните групи е допустимо и за времето на ваканциите, определени в училищното образование за съответната година със заповед на министъра на образованието и науката.

**Чл.8.** Видът на организацията на всяка група в детската градина или за отделно дете (в случаите на почасова и самостоятелна организация) се определя от директора на детската градина, в съответствие с желанието на родителите, след съгласуване с финансиращия орган.

**Чл.9.** Постъпването на децата за предучилищно образование в община Криводол се осъществява целогодишно при спазване на условията по чл.3 от тази Наредба и съобразно наличието на свободни места.

**Чл.10.** При преместване или отписване, директорът на детската градина/училището организира предаването срещу подпис на родителя/настойника/ попечителя на детето на детското портфолио /съгл. чл.35, ал.2 на Наредба №5 за предучилищното образование/.

**ГЛАВА ТРЕТА**

**УСЛОВИЯ И РЕД ЗА ЗАПИСВАНЕ, ПРЕМЕСТВАНЕ И ОТПИСВАНЕ НА ДЕЦА ЗА ПРЕДУЧИЛИЩНО ОБРАЗОВАНИЕ В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА КРИВОДОЛ**

***РАЗДЕЛ I.***

ПРИЕМ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА КРИВОДОЛ

**Чл.11.** До края на **месец ноември** на видно място в детската градина, се публикуват сроковете за организиране и провеждане на приема и записване на деца за следващата учебна година, образец на заявлението за кандидатстване.

**Чл.12.** Отговорност на родителите/настойниците е да следят информацията за прием на децата и да спазват сроковете за кандидатстване.

**Чл.13.** (1) Кандидатите подават заявление за прием по образец, където задължително се изписват трите имена на детето, ЕГН на детето, трите имена, постоянен и настоящ адрес на родителите/настойниците и телефон за връзка.

(2) Към заявлението се прилагат:

1. Копие от акта за раждане на детето;

2. Документи от ЕКПО за деца, кандидатстващи за самостоятелна организация на обучението.

(3) В заявлението родителят/настойника посочва в какъв вид организация на обучението желае да бъде записано детето.

(4) Заявленията и приложенията се подават на хартиен носител в съответната детска градина/училище. Възможността за приемане на заявления по пощата или по интернет се урежда в Правилника на детската градина.

**Чл.14.** Кандидатстването се осъществява по определения ред от родител/настойник на детето или упълномощено от него лице, който носи отговорност за коректността на подадената информация. При подаване на документите, се представят и оригиналите на съответните документи, необходими за сверяване на данните. Към заявлението, подадено в детската градина се прилагат техни копия.

**Чл.15.** Приемът на документите за кандидатстване се извършва от директора на детската градина/училището или от упълномощено със заповед от него лице, които сверяват данните от оригиналите на акта за раждане на детето и документ за самоличност на родителя/настойника. Издава се пореден входящ номер от деловодната система на детската градина.

**Чл.16.** (1) Срокът за подаване на заявление за прием на деца, навършващи 3 години в годината на приема за първа възрастова група, както и за деца в яслена група, е в периода от **15 януари до 30 април** на съответната календарна година.

(2) Неподадени в срок заявления за прием в първа възрастова група/яслена група, могат да се подадат в детската градина и след тази дата, като приемът се осъществява в зависимост от свободните места в съответната детска градина.

(3) Родители/настойници, които са подали заявление за кандидатстване за прием в първа възрастова група/яслена група в повече от една детска градина, задължително посочват това в заявлението си.

**Чл.17.** (1) Свободните места за прием на деца в дадена детска градина по време на учебната година се обявяват от директора на информационно табло, достъпно за желаещите да се информират, веднага след освобождаване на мястото.

(2) „Свободни места” в детската градина са местата в рамките на определения брой деца по групи - съгласно заверения Списък-Образец №2, които са останали незаети след записване на всички желаещи деца към определен момент.

**Чл.18.** (1) При приема на деца в първа възрастова група/яслена група класирането се извършва по критерии, определени от Правилника за дейността на ДГ.

(2) Основните критерии могат да бъдат допълнени в дадена детска градина, като допълнителните критерии се записват в Правилника на детската градина.

(3) Класирането се извършва съгласно постъпилите заявления за прием в детска градина/училището.

(4) По силата на чл.192 от ЗПУО в група в детска градина/училище може да се обучават до три деца със специални образователни потребности.

 **Чл.19.** (1) Децата в трета и четвърта подготвителни възрастови групи се приемат в онези детски градини/училища, които организират задължително предучилищно образование, в които има свободни места.

(2) Децата във втора, трета и четвърта възрастови групи кандидатстват за прием по реда на **чл. 13 – 18** от настоящата Наредба.

**Чл.20.** (1) Децата, които са възпитаници на конкретна детска градина и преминават в по-горна възрастова група през следващата година, не подават заявление за нов прием.

(2) За преминаването на детето в по-горна възрастова група в същата детска градина за следващата учебна година, и при условие, че се запазва вида на организация на обучение, родителите подават декларация до директора по ред и условия, уредени в Правилника на детската градина.

**Чл.21.** (1) На заседание през м. май Педагогическият съвет на детската градина определя списъка на новоприетите деца, както и обособяването им в групи.

(2) Когато в детската градина/училището са приети деца с различна етническа принадлежност от една и съща възраст, не се допуска обособяването им в групи въз основа на етническата им принадлежност.

(3) Общественият съвет на детската градина/училището може да изрази становище по приема.

***РАЗДЕЛ II.***

ЗАПИСВАНЕ И ПОСТЪПВАНЕНА ДЕЦА ЗА ПРЕДУЧИЛИЩНО ОБРАЗОВАНИЕ В ОБЩИНСКИТЕ ГРАДИНИ/УЧИЛИЩА НА ТЕРИТОРИЯТА НА ОБЩИНА КРИВОДОЛ

**Записване на деца в общинските детски градини и училища на територията на община Криводол**

**Чл.22.** (1) Процедурата по записване на децата се осъществява по следния ред:

1. Списъкът на приетите деца се изнася на информационно табло в детската градина/училище до **31 май**.

2. При непотвърждаване за записване на детето в посочения срок, мястото се счита за незаето. Свободните места се попълват целогодишно.

3. Записване на дете в самостоятелна организация на обучение става след получено решение на експертната комисия по чл.67, ал.2 от ЗПУО.

(2) Записването на деца, непосещаващи до момента детска градина, за подготвителна трета възрастова група (от 5 до 6 години), е задължително. Осъществява се най-късно до 1 септември в годината, в която детето навършва 5 години.

**Чл.23.** Директорите до **20 юни** представят писмена информация до кмета на община Криводол за приетите деца в детската градина/училището за новата учебна година.

**Постъпване на деца в общинските детски градини на територията на община Криводол.**

**Чл.24**. (1) Приетите деца постъпват в детската градина в началото на месец септември, но не по-късно от 15 септември на съответната година. В случай, че 15 септември е почивен ден, те постъпват в детската градина на първия следващ работен ден.

(2) Децата в подготвителните групи на общинските училища постъпват на 15 септември.

**Чл.25.** При съществуваща възможност в съответната детска градина, децата от яслена група и първа възрастова група се приемат и преди посочения срок.

**Чл.26**.(1) Детето постъпва в детска градина на територията на община Криводол след представяне на изискуемите медицински документи съгласно чл.4, ал.2 от Наредба № 3/05.02.2007 г. на МЗ за здравните изисквания към детските градини.

(2) За деца, постъпващи в яслена група, освен цитираните медицински документи, се представя и изследване за единия от родителите с отрицателна реакция по Васерман, извършено не по-рано от 6 месеца преди постъпване на детето в яслената група в детската градина, съгласно чл.13, ал. 2, т. 4 от Наредба 6/2008 г. за организацията и дейността на детската ясла.

**Чл.27**. Децата, които не постъпят в детската градина по неуважителни причини до 15 септември на текущата година, и не са подлежащи на задължително обучение, отпадат от списъчния състав на групата и местата се обявяват за прием като свободни.

**Чл.28.** Подготвителни групи:

(1) Новоприетите в подготвителните групи деца постъпват в детската градина/училището на 15 септември на съответната година. В случай че 15 септември е почивен ден, те постъпват в детската градина/училището на първия следващ работен ден.

(2) В подготвителните групи могат да постъпват деца и след 15 септември, ако след сверяване със списъците от ЕСГРАОН, се открият незаписани в детски градини/училища деца, подлежащи на задължителна предучилищна подготовка.

(3) Допуска се завишаване на броя на децата в групите, в които са настанени деца по ал. 2, след съгласуване с финансиращия орган.

(4) Директорите на детски градини/училища регулярно писмено уведомяват кмета на община Криводол за деца, подлежащи на задължително предучилищно образование и записани в съответната институция, които не посещават заниманията без уважителна причина.

**Чл.29**. Родителите/настойниците/ в началото на учебната година се запознават с Правилника за дейността на детската градина/училището, което удостоверяват с подписа си. Списъците с подписите на родителите/настойниците/ се съхраняват в съответната образователна институция.

**Чл.30.** *(Отм. Решение № 291/2022 г.)*

**Чл.31.** Документите за записване и постъпване на всяко дете се съхраняват в лично досие по групи. За деца, които не са постъпили или са се преместили за съответната учебна година, с документите се процедира съобразно Закона за личните данни.

***РАЗДЕЛ ІІІ***

ПРЕМЕСТВАНЕ НА ДЕЦА ЗА ПРЕДУЧИЩНО ОБРАЗОВАНИЕ В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА КРИВОДОЛ

**Чл.32.** (1) Децата в общинските детски градини/училища може да се преместват през цялата учебна година при наличие на свободни места по реда на тази Наредба в други детски градини.

(2) Когато преместването го налага, се променя и формата на организация, съобразно възможностите на приемащата институция.

(3) Преместването на дете от една в друга група в същата детска градина се извършва по ред, определен от директора.

**Чл.33.** (1) При желание за преместване на дете в друга детска градина, родителите/настойниците подават писмено:

1. уведомление до директора на настоящата детска градина, където посочват причини за преместването и датата, след която детето няма да посещава повече тази институция;

2. заявление до директора на приемащата институция.

(2) Преместването в трета и четвърта подготвителна група се извършва с Удостоверение за преместване.

(3) Постъпването в друга детска градина се извършва по реда на Раздел II от настоящата Наредба.

(4) (*Отменена с Решение №67/2018 на АС Враца)*

(5) (*Отменена с Решение №67/2018 на АС Враца)*

***РАЗДЕЛ ІV***

ОТПИСВАНЕ НА ДЕЦА ЗА ПРЕДУЧИЛИЩНО ОБРАЗОВАНИЕ ОТ ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА КРИВОДОЛ

**Чл.34.** Децата от детските градини се отписват:

(1) По желание на родителите - с писмено заявление до директора.

(2) При постъпване в І клас:

1. с писмено заявление от родителите до директора, подадено не по-късно от 30 май.

2. с издадено Удостоверение за завършено задължително предучилищно образование или ако не е постъпил документ за отлагане от постъпване в първи клас.

(3) При последователно отсъствие от занимания повече от един месеца без представен медицински документ и липса на писмено заявление от родителите до директора на детската градина:

1. децата от първа и втора възрастова група се отписват;

2. *(Изм. Решение №291/2022 г.)* децата от трета и четвърта подготвителна група променят формата на обучение, като преминават в почасова форма на обучение.

 (4) (*Отменена с Решение №67/2018 на АС Враца)*

 (5) При системно неспазване и нарушаване от страна на родителите на реда в детската градина/училището, съгласно Правилника за дейността на детската градина/училището.

**Чл.35.** (1) На основание чл. 347 от ЗПУО родители, които не запишат децата си, подлежащи на задължително предучилищно или училищно образование, в детска градина или училище, се наказват с глоба в размер от 50 до 150 лв.

(2) Всяка промяна в списъчния състав на детските градини се отразява в Списък-Образец №2, а в 7-дневен срок след корекцията се уведомява писмено община Криводол, главен експерт „Образование”.

**ГЛАВА ЧЕТВЪРТА**

**ДРУГИ**

**Чл.36.** Организация на работата на детската градина през периода на неучебно време (1 юни-14 септември):

(1) През месец юни детските градини на територията на община Криводол работят със сборни групи, сформирани на база заявено желание от родител/настойник.

1. Родителите/настойниците, които желаят детето да посещава детска градина през месец юни подават заявление до директора до 30 април.

2. Предимство за посещение на сборна група е, когато и двамата родители работят.

(2) През месеците юли и август в община Криводол работи сборна група в ДГ „Славейче“ гр. Криводол.

 **Чл.37.** Допълнителни услуги на детските градини по отглеждането на децата.

(1) В общинските детски градини може да се организират почасови, съботно-неделни и сезонни дейности като допълнителна услуга по отглеждане на децата.

(2) Редът и условията за организирането, и видовете допълнителни услуги по ал.1, се приемат с решение на Педагогическия съвет и се вписват в Правилника на детската градина/училището.

(3) Организирането на допълнителните услуги по ал.1 става се извършва в съответствие с ДОС за финансиране на институциите и със заповед на Кмета на община Криводол.

(4) *(Отм. Решение № 291/2022 г.)*

(5) Детските градини могат да предлагат допълнителни дейности извън времето за провеждане на основните форми на педагогическо взаимодействие – чужд език, танци, спорт и др.

1. Тези дейности се извършват при писмено заявено желание от родителите.

2. Тези дейности се извършват от правоспособен преподавател срещу заплащане. Финансово заплащането се регламентира с договор между учителя и детската градина, и съответно отчитане на данъци съобразно ЗМДТ.

3. Редът и условията за извършване на допълнителни дейности в детската градина се определят в Правилника на детската градина, а контролът се осъществява от директора.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Тази Наредба е разработена на основание чл. 59, ал. 1 от Закона за предучилищното и училищното образование, чл. 17, ал. 1, т. 3 от Закона за местното самоуправление и местната администрация и във връзка с чл. 7, ал. 1 от Наредба №5/03.06.2016 г. за предучилищното образование.

§ 2. В срок до 1 месец от приемането на тази Наредба да бъдат направени съответните изменения в Раздел III от Наредба №12 за определяне и администриране на местните такси и цени на услуги в община Криводол.

§ 3. Контролът по изпълнение на настоящата Наредба се осъществява от Кмета на община Криводол.

§ 4. Тази Наредба се публикува на сайта на Община Криводол и на всяка детска градина/училище.

§ 5. Наредбата е приета с Решение № 175 по протокол № 21 от 21.10.2016 г. на Общински съвет-Криводол и влиза в сила в 14-дневен срок от датата на приемането й. Тя може да бъде променяна или допълвана по реда на нейното приемане. Изменена с Решение № 67/2018 г. на АС Враца. Изменена с Решение № 208/09.04.2021 г. Изменена с Решение № 291/31.03.2022 г.